Henrik Galberg Jacobsen
Henrik Galberg Jacobsen er en dansk sprogforsker, der var professor i nordiske sprog ved Syddansk Universitet i Odense i årene 1999-2013. Han har især beskæftiget sig med dansk retskrivning og sproglig normering.
Henrik Galberg Jacobsen var ansat i Dansk Sprognævn fra 1972 til 1999 og medlem af nævnets repræsentantskab fra 2000 til 2005. Han medvirkede ved udarbejdelsen af flere udgaver af Retskrivningsordbogen og udformede bl.a. reglerne for nyt komma, der var officielt gældende i perioden 1996-2004 ved siden af det traditionelle komma.
Henrik Galberg Jacobsen har skrevet en lang række bøger og artikler om forskellige sproglige forhold. Han har desuden udgivet lærebøger og håndbøger, bl.a. Dansk Sprog (2. udgave, 2007) sammen med Peder Skyum-Nielsen (1948-2010) og Håndbog i Nudansk (6. udgave, 2013) sammen med Peter Stray Jørgensen (f. 1945). I anledning af sin 60-års fødselsdag modtog han i 2004 festskriftet På godt dansk.
Henrik Galberg Jacobsen forsvarede sin doktorafhandling Ret og skrift. Officiel dansk retskrivning 1739-2005 den 7. maj 2010 på Syddansk Universitet i Odense.